Tytory ta Jesus ꞌwa amy enuꞌpa omaꞌpo wokyry eneꞌpo.
Irombo moꞌkaron inemeparykon woturupoꞌsan iꞌwa.
Ikaꞌsan:
“Amepanen,
oꞌtonoꞌme ko moꞌko wokyry enuꞌpa tywoma nan?
Aseke tyjaꞌwany poko?
Moꞌko tyjumy,
tysano yjaꞌwany poko te kaꞌtu?”
Jesus wykaꞌpo ejuꞌtoꞌkoꞌme:
“Aseke tyjaꞌwany poko kapyn,
moꞌko tyjumy,
tysano yjaꞌwany poko kapyn enapa enuꞌpa tywoma man.
Kariꞌna ꞌwa typoko Tamusi emamin enetoꞌme te enuꞌpa tywoma man.
Moꞌko yjemoꞌnenymbo emamin kapyry kyꞌwaine man,
kurita aꞌta roꞌkon.
Aire kynikoꞌmandan.
Irombo amy pairo tamaminary upitan.
Ero nono tuꞌpo yjaꞌta roꞌkon,
ero nono aweiry me wa.”
Moro wara tykaꞌpo mero,
sakau tuꞌponaka etaꞌtaꞌpo.
Moro tatakurumbo maro sakau yꞌkaimaꞌpo iꞌwa akuru me.
Moro akuru ke ro moꞌko enupyn enuru kyrykyrymaꞌpo iꞌwa.
Irombo mero ikaꞌpo iꞌwa:
“Ekuꞌmiꞌtango moro ekupitopo Siloam taka.”
Moro Siloam tauroꞌpo man ‘Emokyꞌpo’.
Moꞌko enupyn wytoꞌpo ekuꞌmiꞌse.
Irombo tanure terapa iweramaꞌpo.
Moꞌkaron emamyry aꞌsakarykon,
moꞌkaron epataimatoto me enenamonymbo enapa wykaꞌsan:
“Moꞌko tandyꞌpo epataimatotombo wokyry kapyn moꞌko nan?”
Amykonymbo wykaꞌsan:
“Aꞌa,
inoro ro moꞌko man.”
Amykonymbo wykaꞌsan te:
“Uwa,
inoro kapyn moꞌko man.
Eneke te man.”
Aseke te moꞌko wokyry wykaꞌpo:
“Inoro ro awu wa.”
Irombo ikaꞌsan iꞌwa:
“One wara ko ajenutai?”
Ikaꞌpo ejuꞌtoꞌkoꞌme:
“Amy Jesus tatynen wokyry sakau yꞌkaimai tatakurumbo maro akuru me.
Moro akuru ke ro yjenuru kyrykyrymai.
Irombo mero nykai yꞌwa:
‘Moro Siloam tunary taka ekuꞌmiꞌtango.’
Irombo wyton.
Ywekuꞌmityꞌmaꞌpo mero,
yjenutai.”
Ikaꞌsan iꞌwa:
“Oje ko moꞌko wokyry nan?”
Ikaꞌpo:
“Anukutyꞌpa wa.”
Irombo mero moꞌko enupynymbo aroꞌpo iꞌwaine moꞌkaron Farise ꞌwa.
Otareꞌmatopo kurita irombo Jesus ꞌwa akuru tykaꞌse kynakon.
Moꞌko enupynymbo tanutanoꞌpo enapa iꞌwa kynakon.
Moꞌkaron Farise woturupoꞌsan enapa moro one wara enutaꞌpo poko.
Irombo ikaꞌpo iꞌwaine:
“Akuru ke yjenuru kyrykyrymai.
Irombo ywekuꞌmityꞌpo mero yjenutai.”
Amykon Farise wykaꞌsan iꞌwa:
“Moꞌko moro wara eꞌiꞌpo wokyry Tamusi wyino opyꞌpa man.
Moro otareꞌmatopo kurita anuꞌkuꞌpa irombo man.”
Amykon rapa wykaꞌsan te:
“One wara ko amy yjaꞌwan kariꞌna moropangon kapu wyinonokon otykon kapyry taro nan?”
Oꞌwin eꞌiꞌpa moro iwonumengarykon weꞌiꞌpo.
Irombo ikaꞌsan moꞌko enupynymbo ꞌwa rapa:
“Oꞌto ko amoro mykanon moꞌko ajenutanoꞌponenymbo poko?”
Ikaꞌpo:
“Amy Tamusi auran ukuꞌponen moꞌko man.”
Moꞌkaron Simosu moro enuꞌpa iweꞌiꞌpo,
moro enutaꞌpo enapa amyikary ꞌseꞌpa kynatokon.
Iro ke ro moꞌko ijumy,
isano koꞌmapoꞌsan iꞌwaine.
Iwoturupoꞌsan iꞌwaine:
“Moꞌko enuꞌpa tywoma anekarityrykon oꞌmakon moꞌse nan?
One wara ko iro ke erome oty enejan?”
Moꞌko ijumy,
isano ꞌwa ejukuꞌsan.
Ikaꞌsan:
“Tyꞌme me moꞌse ukuꞌsan naꞌna.
Enuꞌpa tywoma man.
One wara enutaꞌpo,
noky ꞌwa enutanoꞌpoꞌpo pai anukutyꞌpa naꞌna man.
Aturupotoko aseke iꞌwa.
Uwapotombo me terapa man.
Aseke typoko ajerupataꞌton.”
Moro wara moꞌko ijumy,
isano wykaꞌsan,
moꞌkaron Simosu jopotorykon pona tanarike tywairykon ke.
Moꞌkaron ꞌwa ro taurangon topopo terapa kynakon,
moro tywotaꞌnanoꞌtoꞌkon auto taka opyꞌpa noro moꞌko Mesias me Jesus ekariꞌnen waitoꞌme.
Iro ke ro moꞌko ijumy,
isano wykaꞌsan:
“Uwapotombo me terapa man.
Aseke iꞌwa aturupotoko.”
Irombo mero ijokonory me moꞌko enupynymbo wokyry koꞌmapoꞌpo iꞌwaine.
Ikaꞌsan iꞌwa:
“Tamusi ety awongako.
Tyjaꞌwange moꞌko wokyry ukuꞌsan naꞌna.”
Ikaꞌpo ejuꞌtoꞌkoꞌme:
“Tyjaꞌwange iwairy anukutyꞌpa wa.
Oꞌwin oty te sukuꞌsa.
Enuꞌpa wakon.
Erome te oty seneja.”
Ikaꞌsan iꞌwa:
“Oꞌto ko iro ke ajyryi?
One wara ko ajenutanoꞌpoi?”
Ikaꞌpo ejuꞌtoꞌkoꞌme:
“Sekarityi terapa oꞌwaine.
Epanamaꞌpa te maiton.
Oty etary ꞌse ko rapa mandon?
Amyjaron enapa kaꞌtu inemeparykon me awairykon ꞌse mandon?”
Irombo mero ejuꞌpo iꞌwaine.
Ikaꞌsan iꞌwa:
“Amoro moꞌko nemepary me mana.
Naꞌna te Moses nemeparykon me man.
Moses ꞌwa Tamusi auranaꞌpo ukuꞌsan naꞌna.
Moꞌko wopyꞌpo anukutyꞌpa te naꞌna man ojembo.”
Moꞌko wokyry wykaꞌpo ejuꞌtoꞌkoꞌme:
“Na!
Anumengapoto moro oty man.
Yjenutanoꞌpoꞌpo seꞌme amyjaron moro ojembo iwopyꞌpo anukutyꞌpa mandon.
Tyjaꞌwangamon kariꞌna ꞌwa epanamaꞌpa Tamusi wairy kysukuꞌsaton.
Moꞌko tynendonen ꞌwa te,
moꞌko tynisanory kaꞌnen ꞌwa te kynepanamanon.
Erombo ponaro amy ꞌwa amy enuꞌpa omaꞌpo enutanoꞌpoꞌpo otaꞌpa man.
Tamusi wyino opyꞌpa tyweꞌiꞌpomboto,
amy pairo oty kapyry upiry.”
Ikaꞌsan ejuꞌtoꞌme:
“Ojaꞌwanykon ta tywoma mana.
Iseꞌme naꞌna emepary ꞌse man?”
Irombo imomaꞌpo iꞌwaine kurandonaka.
Moro iꞌwaine imomaꞌpo etaꞌpo Jesus ꞌwa.
Irombo eporyꞌpo mero ikaꞌpo iꞌwa:
“Moꞌko kariꞌna ymuru mamyikanon amoro?”
Moꞌko wokyry wykaꞌpo ejuꞌtoꞌme:
“Inoro me noky wairy ekariꞌko,
Jopoto,
samyikaꞌse me.”
Jesus wykaꞌpo ejuꞌtoꞌme:
“Tone terapa oꞌwa man.
Moꞌko ajerupanen moꞌko man.”
Irombo ikaꞌpo:
“Samyikaje,
Jopoto.”
Irombo ipoꞌponaka iwokunamaꞌpo.
Irombo mero Jesus wykaꞌpo:
“Ero nono poko aꞌwembono auranano yje tywoꞌse wa.
Moꞌkaron enuꞌnon kynenutataꞌton.
Moꞌkaron tanuramon enuꞌpa kynaitaꞌton.”
Moro etaꞌpo mero tyꞌwaine,
moꞌkaron ekosa aitonon Farise wykaꞌsan Iꞌwa:
“Naꞌna enapa kaꞌtu enuꞌpa nan?”
Jesus wykaꞌpo iꞌwaine:
“Enuꞌpa aweꞌiꞌsanymboto,
ijaꞌwanyꞌpa maitory.
Tanure te mokariꞌsaton.
Iro ke ro ojaꞌwanykon kynaijan roten.”